Венгрияла фән XIX быуаттан башлап әүҙем үҫеү юлында. XXI быуат башында иң ҙур фән үҙәге булып Будапешт ҡалаһы һанала, унда Венгрияның төп фәнни ойошмалары: Венгрия фәндәр академияһы һәм Ф. Сеченьи исемендәге Әҙәбиәт һәм сәнғәт академияһы урынлашҡан. Венгрия фәндәр академияһына бер нисә институт: үҙәк физика, үҙәк химия, математика, техник физика, биология, биохимия, ботаника, генетика, эксперименталь медицина, автоматизация, тарих, дәүләт һәм хоҡуҡ, тел ғилеме, география, экономика, философия һәм башҡа институттар инә. 2004 йылда 18 дәүләт университеты, 5 сиркәү университеты, 1 шәхси университет эшләгән. Иң ҙур университеттар иҫәбенә Будапештта урынлашҡан Лоранд Этвёш исемендәге Будапешт университеты, И. Ф. Земмельвейс исемендәге медицина университеты,Технология һәм иҡтисад университеты, Иҡтисад фәндәре һәм дәүләт идараһы университеты, Театр һәм кино университеты, Графика һәм дизайн университеты, Ф. Сеченьи исемендәге ғәмәли фәндәр университеты инә. Печ, Дебрецен, Мишкольц, Сегед ҡалаларында ҙур университеттар бар. Иң ҙур китапханалар — Будапешттағы Ф. Сеченьи исемендәге милли китапхана, Венгрия фәндәр академияһы китапханаһы, Венгрия парламенты китапханаһы, шулай уҡ университеттар, музейҙарҙағы һ.б. китапханалар.Венгриянан 13 кеше Нобель премияһы лауреаты була.